Depois nia sei ko’alia kona-ba esperiénsia hirak-ne’e iha romanse hanesan Mayombe, As Aventuras de Ngunga ho A Geração da Utopia. Asuntu seluk tan ne’ebé mosu beibeik iha ninia knaar literáriu maka: harii identidade i Istória nia rain nian, susar oioin ne’ebé sira hetan bainhira sira-nia nasaun foin sai independente, problema hirak-ne’ebé mosu tanba funu sivíl ne’ebé haterus Angola durante tinan barak, no mós traisaun husi ukun-na’in balu ne’ebé soe tiha ideál ne’ebé sira defende uluk iha tempu funu nian no agora sai korruptu no buka de’it atu kaer metin ba sira-nia kadeira ukun nian.